b'\n_START_ARTICLE_\nOrtoreksija nervoza\n_START_PARAGRAPH_\nOrtoreksija nervoza je predlagana motnja hranjenja, patolo\xc5\xa1ka obsedenost z zdravo in biolo\xc5\xa1ko\xc2\xa0\xc2\xbb\xc4\x8disto\xc2\xab\xc2\xa0hrano, oziroma pretirano izogibanje hrani, ki naj bi bila nezdrava, kar vodi do izrazitih prehranskih omejevanj. Leta 1997 jo je prvi opisal psiholog Steven Bratman, in sicer kot vzporedno motnjo z ostalimi motnjami hranjenja, na primer anoreksijo nervozo. Izraz ortoreksija izhaja iz gr\xc5\xa1ke besede \xce\xbf\xcf\x81\xce\xb8\xce\xbf- (ortho, "pravilen"), in \xcf\x8c\xcf\x81\xce\xb5\xce\xbe\xce\xb9\xcf\x82 (orexis, "tek"), dobesedno prevedeno \'pravi tek\', v praksi pa pomeni \'pravilna prehrana\'. Za razliko od anoreksije so bolniki zadovoljni s svojo telesno podobo, toda hrane ne vna\xc5\xa1ajo v telo, ker omejujejo njeno sestavo ali vnos na splo\xc5\xa1no, saj pogosto ne vedo, kaj je v njej. S pomo\xc4\x8djo nadzora nad hrano naj bi si oseba tudi odpravila ob\xc4\x8dutek pomanjkanja nadzora._NEWLINE_Pojav v psihologiji zaenkrat \xc5\xa1e ni splo\xc5\xa1no sprejet kot du\xc5\xa1evna motnja, tudi zadnja izdaja ameri\xc5\xa1kega Diagnosti\xc4\x8dnega in statisti\xc4\x8dnega priro\xc4\x8dnika du\xc5\xa1evnih motenj ga ne vklju\xc4\x8duje, objavljenih pa je bilo ve\xc4\x8d preliminarnih \xc5\xa1tudij in prispevkov, ki se ukvarjajo s teoretsko osnovo.\n_START_SECTION_\nZdravljenje\n_START_PARAGRAPH_\nKo pride do zunanjih znakov (huj\xc5\xa1anje) in do omejitve socialnih stikov zaradi izogibanja dru\xc5\xbeenja ob potencialno \xc5\xa1kodljivi hrani, nastopi \xc4\x8das za ambulantno ali, v te\xc5\xbejih primerih, bolni\xc5\xa1ni\xc4\x8dno zdravljenje; zdravljenje lahko traja do ve\xc4\x8d let. Zdravljenje vklju\xc4\x8duje tudi psihoterapevtsko pomo\xc4\x8d.'